เงินบาทปิด 31.35/37
ธนาคารกรุงศรีอยุธยา รายงาน เงินบาทปิด 31.35/37 จากแรงเทขายดอลลาร์อย่างหนัก
26 ส.ค. 2553

ธนาคารกรุงศรีอยุธยา รายงาน เงินบาทปิด 31.35/37 จากแรงเทขายดอลลาร์อย่างหนัก
นักบริหารเงินธนาคารกรุงศรีอยุธยา กล่าวว่า เงินบาทปิดตลาดเย็นนี้ที่ระดับ 31.35/37 บาท/ดอลลาร์ ปรับตัวแข็งค่าจากเปิดตลาดช่วงเช้าที่ระดับ 31.47/49 บาท/ดอลลาร์ ซึ่งเป็นไปในทิศทางเดียวกับค่าเงินในภูมิภาคที่กลับมาแข็งค่า โดยทำสถิติใหม่แข็งค่าสุดในรอบ 26 เดือน เนื่องจากมีแรงเทขายออกมาค่อนข้างมาก ส่วนแรงซื้อมาจากธนาคารแห่งประเทศไทย(ธปท.) เป็นระยะๆ 
"วันนี้ปรับตัวแข็งค่าต่อเนื่องลงมาหยุดพักเป็นระยะๆ ตั้งแต่เช้า เปิดไฮแล้วก็ปิดโลว์" นักบริหารเงิน กล่าว 
โดยคืนนี้ตลาดยังรอดูการประกาศตัวเลขเศรษฐกิจที่สำคัญ ได้แก่ ตัวเลขการจ้างงานนอกภาคเกษตรกรรมของสหรัฐ, ตัวเลขการว่างงานของสหรัฐ, ตัวเลขปรับประมาณการจีดีพีไตรมาสสองของสหรัฐและอังกฤษ 
สำหรับความเคลื่อนไหวของค่าเงินสกุลหลักต่างประเทศ เงินเยนอยู่ที่ระดับ 84.60/62 เยน/ดอลลาร์ ปรับตัวแข็งค่าเล็กน้อยจากระดับ 84.63/67 เยน/ดอลลาร์ แต่ระหว่างวันลงไปทำโลว์ที่ 84.24 เยน/ดอลลาร์ ส่วนเงินยูโรอยู่ที่ระดับ 1.2710/2720 ดอลลาร์/ยูโร ปรับตัวแข็งค่าจากระดับ 1.2665/2667 ดอลลาร์/ยูโร 
นักบริหารเงิน คาดว่า วันพรุ่งนี้เงินบาทจะเคลื่อนไหวในกรอบระหว่าง 31.25-31.50 บาท/ดอลลาร์